《七月十五夜同朱令君吴文学汎舟北溪》
明代·于慎行

抱病卧江海，屡经故国秋。闭门览群动，自得静者谋。

仙宰有逸兴，强我北渚游。时值七月望，寒蝉叫新秋。

槐柳夹修岸，山鸟鸣啁啾。搴帷望孤屿，回桡背古丘。

歌声上云汉，玉管吹汀洲。须臾绿烟灭，好月尊前浮。

皎如瑶台镜，泻作金波流。仙人垂素足，桂树枝相樛。

扫石布瑶斝，弄水惊素鸥。风飘寒梧响，露下莎鸡愁。

清景不可奈，中夜仍淹留。归路怅明发，此欢焉可求。

作者简介：（1545—1607）明山东东阿人，字可远，更字无垢。于慎思弟。隆庆二年进士。万历初历修撰、日讲官，以论张居正“夺情”，触其怒。以疾归。居正死后复起。时居正家被抄没，慎行劝任其事者应念居正母及诸子颠沛可伤。累迁礼部尚书。明习典制，诸大礼多所裁定。以请神宗早立太子，去官家居十余年。万历三十五年，廷推阁臣，以太子少保兼东阁大学士，入参机务，以病不能任职。旋卒，谥文定。学问贯穿百家，通晓掌故。与冯琦并为一时文学之冠。有《谷城山馆诗文集》。